**TÁJÉKOZTATÓ**

**Balatonberény Község Önkormányzat Képviselő-testületének**

**2021. november 25-ei nyilvános ülésére**

**Tárgy: Helyi adókról szóló önkormányzati rendelet**

Tisztelt Képviselő-testület!

A helyi adókról szóló önkormányzati rendelet megalkotására vonatkozó előterjesztés kapcsán a következőkről tájékoztatom Önöket.

2021. november 23-án Dr. Semjén Zsolt miniszterelnök-helyettes Úr a T/17668 iromány számú törvényjavaslatot nyújtotta be. (mellékelem.) <https://www.parlament.hu/irom41/17668/17668.pdf>

Törvényjavaslat címe: **A minimálbér és a garantált bérminimum 2022. évi emelésével összefüggésben szükséges adóintézkedésekről, valamint egyes más intézkedésekről**

E javaslat 51/P.§-a következőket tartalmazza:

(1) A 2022. évben végződő adóévben a helyi adó és a települési adó mértéke nem lehet magasabb, mint ugyanazon helyi adónak, települési adónak a 2020. december 2-án hatályos és alkalmazandó önkormányzati adórendeletben megállapított adómértéke.

(2) Az önkormányzatnak a 2020. december 2-án hatályos adórendelete szerinti adómentességet, adókedvezményt a 2022. évben végződő adóévben is fenn kell tartania.

**(3) A települési önkormányzat a 2022. évre új helyi adót, új települési adót nem jogosult bevezetni.”**

A részletes indokolás szerint:

A koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésről szóló 535/2020. (XII. 1.) Korm. rendelet adóbevezetési, adóemelési moratóriumot állapított meg 2021. évre a települési önkormányzatok számára. A koronavírus világjárvány elhúzódó gazdasági hatásainak ellensúlyozása, a lakosság és vállalkozások helyzetének stabilizálása, a gazdaság újraindítása érdekében indokolt ezen intézkedések hatályát a 2022. évben is fenntartani. A javaslat ezért előírja, hogy a 2022. évre az önkormányzatok a 2020. december 2-án fennálló adómértékeket nem emelhetik, az akkor meglévő adókedvezmények, mentességek körét nem szűkíthetik, továbbá a települési önkormányzatok 2022. évre új helyi adót, települési adót nem vezethetnek be, nem alkalmazhatnak.

A törvényjavaslat nagy valószínűséggel elfogadásra kerül.

Amennyiben a képviselő-testület 2021. november 25-i ülésén elfogadja a helyi adókról szóló önkormányzati rendeletet, azt a jegyző és a polgármester aláírja, és 2022. január 1. napi hatálybalépéssel kihirdetem.

Ebben az esetben – a törvény kihirdetését, hatálybalépését követően – a helyi önkormányzati rendelet hatályba nem lépéséről kell gondoskodni, mely szintén képviselő-testületi ülésen és rendelettel történik.

A fentiekre tekintettel a helyi adókról szóló önkormányzati rendelet kapcsán két lehetőség van:

1. elfogadja a képviselő-testület és a fentiekben hivatkozott törvény hatálybalépését követően rendkívüli ülés összehívásával rendeletet alkot a hatályba nem lépésről
2. leveszi a napirendről a 2021. november 25-ei ülésen

**Döntési javaslat:**

1. **RENDELET ALKOTÁS**
2. **Határozati javaslat:**

Balatonberény Község Önkormányzat Képviselő-testülete megismerte a jegyző tájékoztatását a 2021. november 23-án az Országgyűlés elnökéhez benyújtott T/17668 iromány számú törvényjavaslatot. E javaslatban foglaltakra tekintettel a helyi adókról szóló önkormányzati rendelet megalkotására vonatkozó előterjesztést a 2021. november 25-i ülésének tárgysorozatából leveszi.

Határidő: 2021. 11. 25.

Felelős: Horváth László polgármester

Balatonberény, 2021. 11. 24.

Mestyán Valéria

címzetes főjegyző