**Előterjesztés**

**Balatonberény Község Önkormányzata Képviselő-testülete 2015. április 30-i ülésére**

**T: közös TDM-szervezet kialakításának lehetősége**

Tisztelt Képviselő-testület!

Mint Önök előtt is ismert, 2008 óta működik községben a Balatonberényi Turisztikai Közhasznú Egyesület. A civil szervezetet szervezet létrehozásának célja a helyi turisztikai szereplők összefogása, a község idegenforgalmának fellendítése volt.  
Az elmúlt esztendőkben többször beszámoltunk Önöknek a szervezet működéséről, eredményeiről, terveiről.  
Balatonberény Község Önkormányzata minden esztendőben támogatja is egyesületünket, amelyet ezúton is nagyon köszönünk. Ez a támogatási összeg a többi civil szervezettel összevetve jelentős, ám céljaink eléréséhez – a tagdíjak összegét is hozzászámítva – mégis nagyságrendekkel több forrásra lenne szükségünk.  
Sajnos be kell látnunk, hogy községünk és egyesületünk nagysága, erőforrásai nem teszik lehetővé azt, hogy önállóan irodát üzemeltessünk, turisztikai szakembert foglalkoztassunk, ahogy az eredeti céljaink és az ún. TDM-modell metodikájának megfelelően tennünk kellene.  
Meglátásunk szerint – több más olyan turisztikai mikrorégióhoz hasonlóan, ahol kisebb községek helyezkednek el egymás mellett – egyetlen lehetősége maradt a TDM-modell balatonberényi megvalósításának (és ezzel együtt a balatoni idegenforgalmi vérkeringésben maradásunknak): összefogás egy szomszédos település turisztikai egyesületével. E célból felvettük a kapcsolatot *ifj. Balla Györggyel*, Balatonmáriafürdő-Balatonkeresztúr Turisztikai Egyesületének vezetőjével, aki a bizottsági ülésen tájékoztatást ad Önöknek szervezetük eddigi eredményeiről és a jövőbeni közös munka, együttműködés lehetőségeiről.  
A már TDM-szervezetként működő balatonmáriafürdői-balatonkeresztúri szervezet a modell előírásainak megfelelően idegenforgalmi információs irodát tart fent, s turisztikai szakembert is foglalkoztat. Fontos még megemlítenünk, hogy amennyiben Balatonberény maga is TDM-szervezet részese kíván lenni (amivel jogosult lesz a TDM-pályázatokon való részvételre is!), úgy a jövőben évente nem egy fix összeget, hanem az előző évi idegenforgalmi adó meghatározott százalékos hányadát kell átadnia a közös szervezet, egyesület részére.  
Természetesen a jövőbeni közös munka feltételei kapcsán még sok a nyitott kérdés ( pl. mindkét egyesület közgyűlésének döntése is szükséges az együttműködéshez), ám a nyáron megjelenő új TDM-pályázat miatt célszerű lenne gyorsan dűlőre jutnunk a kooperáció kérdésében, így ugyanis Balatonberény is részese lehetne a pályázat eredményeinek.  
Ha terveink megvalósulnának, úgy a jövőben a három község (Balatonmáriafürdő, Balatonkeresztúr és Balatonberény) egy mikrotérségi TDM-szervezetbe tömörülve, egy idegenforgalmi desztinációt alkotva, turisztikai szakembert alkalmazva dolgozna azon, hogy minél több vendég keresse fel a településeket.  
Fontos megemlítenünk, hogy a közös munkát kísérleti jelleggel mihamarabb szeretnénk megkezdeni, ehhez azonban Balatonberény Község Önkormányzatától 2015-ben még nem kérnénk hozzájárulást (a tervek szerint a Balatonberényi Turisztikai Közhasznú Egyesület „beszállna” a balatonmáriafürdői-balatonkeresztúri egyesület turisztikai menedzserének bérébe, amiért cserében ő a balatonberényi feladatokat is ellátná), a felmerülő költségeket egyesületünk megtakarításaiból fedeznénk.  
  
Mint fent említettük sok még a nyitott kérdés, épp ezek tisztázása céljából szeretnénk a bizottsági ülésen tájékoztatni a Tisztelt Képviselőket és Bizottsági Tagokat, számítva véleményükre, javaslataikra!  
  
Előterjesztésünkhöz csatoljuk a két egyesület alapszabályát, illetve mellékelünk két, a Balaton Fejlesztési Tanács által kiadott, a TDM-modellről szóló segédanyagot is.  
  
Balatonberény, 2015. április 23.

Tisztelettel:

Osvald Bálint Horváth Péter  
BTKE elnök alpolgármester

BTKE elnökségi tag