**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2021. november 25.-ei nyilvános ülésére**

**TÁRGY:**

**Szervezeti és Működési Szabályzat módosítása**

**ELŐADÓ:**

Mestyán Valéria

címzetes főjegyző

Tisztelt Képviselő-testület!

A Somogy Megyei Kormányhivatal Hatósági Főosztály Törvényességi Felügyeleti Osztálya a megye minden jegyzője számára megküldte az SO/03/1298-2/2021. számú szakmai segítségnyújtást, és egyben felhívást a Magyarország helyi önkormányzatairól szóló 2011. évi CLXXXIX. törvény 44.§-ában rögzített rendkívüli testületi ülés kötelező összehívását érintő szabályozással kapcsolatban.

A Miniszterelnökség Hatósági Ügyekért Felelős Helyettes Államtitkársága a megyei kormányhivatalok szakmai irányítása során a fenti, Mötv. 44.§-ában rögzített témakörben az önkormányzati rendeletben történő szabályozással összefüggően eltérő jogalkotói gyakorlatot tárt fel.

Az egységes joggyakorlat kialakítása érdekében a következőket kell szem előtt tartani:

Az Mötv. fentiekben hivatkozott rendelkezése értelmében a polgármester köteles a testületi ülést összehívni a települési képviselők egynegyedének, a képviselő-testület bármely bizottságának vagy a kormánymegbízottnak a rendkívüli testületi ülés összehívására irányuló indítványára, amelyben meg kell határozni a testületi ülés összehívásának indokát.

Az SzmSz-ek áttekintését követően megfigyelhető volt, hogy egyéb feltételek is megjelölésre kerültek, a rendkívüli ülés összehívása kapcsán.

Az Mötv-ben egyetlen jogszabályi kötelezettséget ír elő kezdeményezők számára, hogy meg kell jelölni az indítványban a rendkívüli ülés összehívásának indokát.

Az Mötv.44.§-a értelmében a polgármesternek a rendkívüli ülést a kezdeményezéstől számított 15 napon belüli időpontra kell összehívnia.

A törvényesség biztosítása érdekében indokolttá vált a Szervezeti és Működési Szabályzatról szóló **13/2019. (X.28..) önkormányzati rendelete módosítása – a** 14.§ (2) bekezdésében foglaltak újraszabályozása, melynek során  „a napirendi indítvány feltüntetésével, a hely és időpont megjelölésével, a meghívandók körére is kitérve” szabályozás mellőzésre került.

**Előzetes hatásvizsgálati lap**

**Balatonberény Község Önkormányzata Képviselő-testületének a Szervezeti sés Működési Szabályzatáról szóló 13/2019.(X.28.) önkormányzati rendelet módosításához**

(a jogalkotásról szóló 2010. évi CXXX. törvény 17.§-a alapján)

A tervezett jogszabály várható következményei, különösen

1. ***társadalmi hatás****: nincs*
2. **gazdasági hatása**: nincs
3. **költségvetési hatásai**: nincs
4. **környezeti következményei:** nincs
5. **egészségi következményei**: a tervezetnek egészségi következménye nincs
6. **adminisztratív terheket befolyásoló hatásai**: nincs
7. **megalkotásának szükségessége:**törvényesség biztosítása az Mötv. 44.§-ában foglaltak szerint, ellenkező esetben törvényességi felhívás a Kormányhivatal részéről
8. **alkalmazásához szükséges személyi, szervezeti, tárgyi és pénzügyi feltételek:** rendelkezésre áll.

Balatonberény, 2021. 11. 23.

Mestyán Valéria sk.

címzetes főjegyző

**Balatonberény Község Önkormányzata Képviselő-testületének**

**.../.... (...) önkormányzati rendelete**

**a képviselő-testület Szervezeti és Működési Szabályzatáról szóló 13/2019. (X.28..) önkormányzati rendelete módosításáról**

Balatonberény Község Önkormányzat képviselő-testülete az Alaptörvény 32. cikk (2) bekezdésében kapott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva, a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében foglalt felhatalmazás alapján a következőket rendeli el:

**1. §**

A képviselő-testület Szervezeti és Működési Szabályzatáról szóló Balatonberény Község Önkormányzat Képviselő-testülete 13/2019. (X.28..) önkormányzati rendelete 14. § (2) bekezdése helyébe a következő rendelkezés lép:

„(2) A képviselő-testület összehívására irányuló kezdeményezést írásban a polgármesternél kell benyújtani.”

**2. §**

Ez a rendelet a kihirdetését követő harmadik napon lép hatályba.

Horváth László Mestyán Valéria

polgármester címzetes főjegyző

Kihirdetve: 2021. november …

Mestyán Valéria

címzetes főjegyző

Végső előterjesztői indokolás

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 44. §-ban értelmében „a képviselő-testület szükség szerint, a szervezeti és működési szabályzatban meghatározott számú, de évente legalább hat ülést tart. Az ülést tizenöt napon belüli időpontra össze kell hívni a települési képviselők egynegyedének, a képviselő-testület bizottságának, valamint a kormányhivatal vezetőjének a testületi ülés összehívásának indokát tartalmazó indítványára. Az indítvány alapján a testületi ülést a polgármester hívja össze a testületi ülés indokának, időpontjának, helyszínének és napirendjének meghatározásával.”

A fenti rendelkezésből adódóan a rendkívüli képviselő-testületi ülés összehívására irányuló indítványnak –jogszabályi kötelezettségként- csak az összehívás indokát kell tartalmaznia, egyéb feltételeket nem (pl: írásos előterjesztés, napirendi pont meghatározása, napirendi pont előadója)

A törvényesség biztosítása érdekében indokolttá vált az SZMSZ 14.§ (2) bekezdésében foglaltak újraszabályozása, melynek során  „a napirendi indítvány feltüntetésével, a hely és időpont megjelölésével, a meghívandók körére is kitérve” szabályozás mellőzésre került.